Die woord van die jaar is…Argieffoto: Bladsy uit die Handwoordeboek van die Afrikaanse Taal (5de Uitgawe) Die Pan-Suid-Afrikaanse Taalraad (Pansat) het Dinsdag, as deel van Internasionale Woordeboekdag, die Suid-Afrikaanse woord van die jaar aangekondig. Pansat het, in samewerking met die medianavorsingsmaatskappye Focal Points en Newsclip aangekondig dat “grondonteiening sonder vergoeding” die woord van die jaar vir 2018 is. Die Suid-Afrikaanse woord van die jaar is ŉ term of uitdrukking wat die afgelope jaar gewild was. Die kandidate vir die woord van die jaar is deur Pansat hersien en op grond van meriete bespreek voordat een gekies is wat die filosofie, omstandighede of neigings van die betrokke jaar vasgevang het. Die maatskappye Focal Points en Newsclip het sleutelwoorde ondersoek vir die tydperk 1 Januarie tot 15 Oktober 2018. Data is ontleed om die gereeldheid van die sleutelwoorde in die media te bepaal. Daar is bevind dat “grondonteiening sonder vergoeding” meer as 25 000 keer in die Suid-Afrikaanse media gebruik is en sodoende ander gewilde woorde soos “ kommissie [van ondersoek]” en “Thuma Mina [die ANC se stuur my!-veldtog]” uitgestof het. Die gebruik van “grondonteiening sonder vergoeding” het in 2018 skerp toegeneem nadat die parlement in Februarie ŉ mosie aanvaar het om maniere te ondersoek om die Grondwet te wysig sodat grondonteiening sonder vergoeding kan plaasvind. Die mosie is aanvanklik deur die EFF ter tafel gelê, maar deur die ANC gewysig voor dit met 241 stemme teenoor 83 aanvaar is. Die publiek is hierna gevra om insette te lewer oor die voorgestelde wysiging van die Grondwet om voorsiening te maak vir grondonteiening sonder vergoeding en openbare verhore is gehou. Die parlement se gesamentlike grondwetlike hersieningskomitee oor onteiening sonder vergoeding sal na verwagting sy werk teen einde November afhandel.